Parow-ouer waarsku teen 'roomyswa' | Netwerk24
Parow-ouer waarsku teen 'roomyswa'
Deur Richard Roberts@Richardjohn_Rj 22 Januarie 2020 06:01
'n Ouer van Parow het dié foto van die roomyswa op sosiale media versprei. Sy beweer die voertuig het haar dogter onlangs tot by die gesin se huis agtervolg.FOTO: facebook
'n Ma van Parow het onlangs ander ouers op sosiale media gewaarsku om "op die uitkyk en paraat te wees" teen 'n roomyswa waarvan die insittendes glo jong kinders agtervolg.
Volgens 'n inskrywing op die Goodwood, Parow, Bothasig Surrounds Crime Page deur dié bekommerde ouer, is daar vier mans in die Volkswagen Kombi.
Die ouer vertel dat die kombi haar dogter op Maandag 13 Januarie vanaf die omgewing naby die Hoërskool Tygerberg in De Tijger tot by die gesin se huis agtervolg het.
Hulle het daarna stadig verby die gesin se huis gery, beweer sy.
Die ouer skryf ook dat ander kinders in die gebied op dieselfde dag glo agtervolg is.
Ander wat op die inskrywing gereageer het, beweer dat hulle ook in die verlede die voertuig en insittendes gewaar het.
Die Parow-polisie kon egter nie veel inligting oor die kwessie verskaf nie.
"Daar is tot dusver nog niks by ons gerapporteer nie, maar die inligting is op die gebied se misdaadvoorkoming-Whats-App-groep onder die mense se aandag gebring, so ons is bewus daarvan," sê lt.kol. Kobus van Dyk, polisiewoordvoerder.